Den 33-årige kvindelige ejer påstår, at hunden selv var stukket af.

Under en sejltur torsdag eftermiddag gjorde en mand et makabert fund i Randers Fjord.

Tæt på bredden fandt han en druknet hund af racen Berner Sennen med en betonklods på 50 x 30 centimeter bundet fast i halsbåndet. Det oplyser Østjyllands Politi.

Hunden, der tydeligvis havde ligget i vandet i længere tid, havde en chip, og derfor lykkedes det hurtigt politiet at finde frem til ejeren.

- Det viser sig at være en 33-årig kvinde fra Randers, som vi nu har sigtet for overtrædelse af dyreværnsloven, siger kommunikationsrådgiver Janni Lundager hos Østjyllands Politi.

Karakter af mishandling

Selv forklarede ejeren til politiet, at hunden var syg. Derfor havde hun afleveret hunden til en ven, som kendte en dyrlæge, der kunne aflive den. Ifølge den 33-årige stak hunden herefter af.

Politiet har også talt med vennen til den 33-årige, som dog hverken vil be- eller afkræfte sit kendskab til sagen.

- Da det er den 33-årige kvinde, som har ansvaret for hunden, sigter vi hende i sagen for uansvarlig behandling af dyr med karakter af mishandling, siger Janni Lundager.